Anebdu ɣer Leqbayel, macci am unebdu n tmura nniḍen. Xas ulamma azɣal-is qessiḥ, igellu-d s lfuruḥ. Leqbayel, ttfarassen tasemhuyt-agi i uzday n wulawen ; dg-s țțuqten-t tmeɣriwin d teɣratin. Zik timeɣriwin d tnefkay, ttilint kan deg was n wamhad d ssem, maca ass-a yal ass d asensi neɣ d imenssan i yezgan selɣen iberdan zun d awețțuf yettemyeḍfaren, adur yettawi wayeḍ yettara. Anebdu n useggas-agi, yesqerbeb ula ɣer uxxam n Xalti Fa, xas ulama ițij yesruɣuy maca tasmuḍi n tmurt terna urɣu-s.